b'\n_START_ARTICLE_\nRina Monti\n_START_SECTION_\nFormaci\xc3\xb3 i carrera\n_START_PARAGRAPH_\nEl 1892 va llicenciar-se en ci\xc3\xa8ncies naturals a la Universitat de Pavia, en la qual va quedar-se una d\xc3\xa8cada, per dur-hi a terme activitats de recerca, primerament a la c\xc3\xa0tedra de Mineralogia que dirigia Francesco Sansoni, despr\xc3\xa9s com ajudant del director del Gabinet d\'Anatomia comparada, Leopoldo Maggi, al qual substitu\xc3\xad durant tres anys. Mentrestant va obtenir el t\xc3\xadtol per dedicar-se a la doc\xc3\xa8ncia d\'anatomia i fisiologia comparada (1899)._NEWLINE_El 1905 van encarregar-li que enseny\xc3\xa9s zoologia i anatomia comparada a la Universitat de Siena, i dos anys m\xc3\xa9s tard va obtenir, per oposici\xc3\xb3, la c\xc3\xa0tedra d\'aquesta mat\xc3\xa8ria de la Universitat de S\xc3\xa0sser,  a Sardenya. Rina Monti, que aleshores tenia trenta-sis anys, era la primera dona que obtenia una c\xc3\xa0tedra universit\xc3\xa0ria al regne d\'It\xc3\xa0lia._NEWLINE_El 1915 va tornar a Pavia, per ocupar la c\xc3\xa0tedra de Zoologia i, despr\xc3\xa9s, la d\'Anatomia comparada. Va ocupar-se d\'aquests ensenyaments fins al 1924, en qu\xc3\xa8 se li va demanar que s\'ocup\xc3\xa9s de la secci\xc3\xb3 naturalista de la Universitat de Mil\xc3\xa0, on va encarregar-se de la c\xc3\xa0tedra d\'Anatomia i Fisiologia comparada, a la Facultat de Ci\xc3\xa8ncies, i tamb\xc3\xa9 es va ocupar dels cursos de biologia general i de zoologia a la Facultat de Medicina._NEWLINE_Malgrat la intensa activitat de recerca i els freq\xc3\xbcents trasllats d\'universitat de Rina Monti, la seva vida familiar no se\'n va veure afectada. Es va casar amb Augusto Estel, ge\xc3\xb2leg i professor de ci\xc3\xa8ncies de les mines, i van tenir dues filles.\n_START_SECTION_\nActivitat cient\xc3\xadfica\n_START_PARAGRAPH_\nAl inicis de la seva carrera, a la Universitat de Pavia, va destacar en el camp de la histologia neurol\xc3\xb2gica, amb algunes recerques sobre el sistema nervi\xc3\xb3s dels insectes. Despr\xc3\xa9s va investigar en el camp de la hidrobiologia, que en aquella \xc3\xa8poca estava poc desenvolupat a It\xc3\xa0lia. En particular, va centrar-se en la limnologia dels llacs d\'alta muntanya, com ara els llacs de la regi\xc3\xb3 d\'Ins\xc3\xbabria (regi\xc3\xb3 alpina entre la Llombardia i Su\xc3\xafssa), que va estudiar mitjan\xc3\xa7ant treball de camp i de laboratori._NEWLINE_Durant la seva carrera professional va dedicar particular atenci\xc3\xb3 als llacs de la Vall d\'Aosta i de la Vall d\'Ossola primer, i posteriorment tamb\xc3\xa9 del Trentino. A m\xc3\xa9s, va documentar la destrucci\xc3\xb3 del pl\xc3\xa0ncton en el Llac d\'Orta a causa de la contaminaci\xc3\xb3 industrial, tot destacant la necessitat de respectar l\'equilibri ecol\xc3\xb2gic.La seva activitat va contribuir al desenvolupament a It\xc3\xa0lia de la limnologia, que des de 1938 compta amb una instituci\xc3\xb3 espec\xc3\xadfica, l\'Institut d\'Hidrobiologia, fundat a Pallanza, en la regi\xc3\xb3 italiana del Piemont._NEWLINE_Autora d\'un centenar de publicacions cient\xc3\xadfiques, Rina Monti va ser s\xc3\xb2cia corresponent de dues d\'entre les m\xc3\xa9s prestigioses societats internacionals d\'anatomia: l\'Association des Anatomistes, de Fran\xc3\xa7a (a partir de 1998, Association des morphologistes) i la Anatomische Gesellschaft, d\'Alemanya.\n_START_SECTION_\nReconeixements\n_START_PARAGRAPH_\nEl llac Monti, un llac gla\xc3\xa7at permanentment descobert el 1988 per una expedici\xc3\xb3 cient\xc3\xadfica italiana a la badia Terra Nova, en el mar de Ross, a l\'Ant\xc3\xa0rtida, va ser batejat amb el seu nom com a homenatge a la seva tasca en el camp de la limnologia._NEWLINE_El 2013 la ciutat de Pavia li va retre homenatge anomenant Via "Rina Monti Stella" un carrer d\'aquella ciutat.'